## La Generalitat posa en marxa el nou servici públic d’autobusos per a connectar municipis de la Serrania, el Racó d’Ademús i el Camp de Túria

*** A partir d’este dimarts, la nova connexió, estructurada en 14 rutes, atendrà uns 59.000 habitants
* Les rutes milloraran freqüències i servicis i connectaran amb nodes de transport i amb l’Hospital de Llíria, el campus universitari de Burjassot o parades de Metrovalencia**

La Conselleria de Medi Ambient, Infraestructures i Territori posa en marxa, a partir d’este dimarts, 15 d’abril, el nou servici públic d’autobusos per al transport de viatgers per carretera que connectarà municipis de les comarques de la Serrania, el Racó d’Ademús i el Camp de Túria.

La concessió CV-101 la Serrania-València suposarà per a la Generalitat un cost de 378.543 euros anuals. Esta aportació se suma als ingressos ordinaris que rep la concessionària per part dels usuaris i que contribuïx al manteniment del servici.

El nou corredor d’autobusos atendrà 58.982 habitants residents dels municipis d’Ademuz, Casas Altas, Casas Bajas, Castielfabib, Puebla de San Miguel, Torrebaja, Vallanca, Alcublas, Alpuente, Andilla, Aras de los Olmos, Calles, Chelva, Chulilla, Domeño, Higueruelas, Losa del Obispo, Sot de Chera, Titaguas, Tuéjar, Villar del Arzobispo, La Yesa, Casinos, Gátova, Marines, Olocau, Llíria, San Antonio de Benagéber, Santa Cruz de Moya, Abejuela i Arcos de las Salinas.

El servici connectarà amb nodes de transport i centres de referència com l’Hospital de Llíria, el campus universitari de Burjassot, parades de Metrovalencia de Llíria, Beniferri o Campanar i l’estació d’autobusos de València, entre d’altres. A més, es milloren les freqüències i els horaris del servici.

La nova connexió s’estructura en les línies següents: 400a: Ademuz – València; 400b: Villar del Arzobispo – València; 400c: Tuéjar – València; 400d: Aras de los Olmos – València; 401d: Puebla de San Miguel – Ademuz; 401f: Cuesta del Rato – Ademuz; 401g: Vallanca – Torrebaja; 402: Arcos de las Salinas – Titaguas; 403a: Higueruelas – Villar del Arzobispo; 403b: La Pobleta – Villar del Arzobispo; 403c: Sot de Chera – Villar del Arzobispo; 405a: Gátova – Llíria; 405b: Marines – Llíria, i 406: Alcublas– Llíria.

Respecte als vehicles, la concessió comptarà amb una dotació mínima de deu autobusos que recorreran més de 333.000 quilòmetres anuals i 7.260 expedicions a l’any, la qual cosa equival a una mitjana de 19 expedicions diàries.

**Estàndards de qualitat**

L’adjudicació de servicis de transport és part de la reordenació de la xarxa autonòmica de transport públic interurbà. Amb la posada en servici de la concessió CV-101, hi ha en funcionament 11 projectes de la nova xarxa, i un altre està contractat i en tràmit per a la seua posada en servici. L’objectiu és millorar la qualitat del servici, augmentar l’accessibilitat i promoure la integració dels diferents modes de transport per a satisfer millor les necessitats de mobilitat de la població.

Els nous servicis de transport públic establixen estàndards tecnològics i d’accessibilitat, així com criteris mediambientals i d’eficiència energètica. Tots els vehicles compliran la normativa d’accessibilitat i estaran equipats amb un sistema d’ajuda a l’explotació (SAE) per a oferir informació en temps real sobre localització i horaris.

Fecha: 14/04/2025